La Bibia piemontèisa/Testament Vej/Salm/Salm 145


Salm

145. I t’esaltrai, ti ch’it ses mè Dé e mè Rè 

 Lë scritor a làuda Nosgnor përchè ch’a l’é un Rè giust e misericordios ch’as pija soen ëd sò pòpol.

Àlef. I t’esaltrai, ti ch’it ses mè Dé e mè Rè. I benedirai tò Nòm për sèmper.  

Bet. it benedirai tùit ij dì. Vera, mi i laudrai tò Nòm për sèmper. 

Ghimel. Nosgnor a l’é grand e sèmper degn d’esse laudà. A soa grandëssa a-i é gnun finagi.  

Dàlet. Che tute le generassion at làudo për lòn ch’it l’has fàit, ch’a nunsio toa vajansa.  

He. Ch’a proclamo lë splendrior glorios ëd toa majestà. Ij prodis ch’it l’has fàit a son l’oget ëd mia meditassion. 

Vàu. Ch’a parlo ‘d toa potensa da tëmme, an  contàndje a tuti toa grandëssa.  

Zàin. Ch’a faso conòsse daspërtut la memòria ‘d toa gran bontà e ch’a ciamo ij tò favor. 

Het. Nosgnor a l’é compassionos e benign, pasi ant ij castigh e grand ant l’amor.  

Tet. Nosgnor a l’é bon anvers ëd tuti e a dà ‘d cheur a tute soe creature.  

Iòd. Che toe creature a t’esalto. Nosgnor: che ij tò fedej at benedisso.  

Caf. Ch’a proclamo la glòria ‘d tò regn e ch’a parlo ‘d toa vajansa.  

Làmed. Ch’a faso conòsse a tuti toe 'mprèise, lë splendrior glorios ëd tò regn. 

Mem. Tò regn a s’estend për tùit ij sécoj, tò 'mperi a tute le generassion.  

Nun. Le paròle ‘d Nosgnor a son degne ‘d fidansa, soe euvre a son euvre d’amor.  

Sàmech. Nosgnor a sosten coj ch’a son lì-lì për tombé e a àossa torna 'n pé coj ch’a son dobià sota sò càrich. 

Àin.  J’euj ëd tùit at vardo con ësperansa; ti ‘t jë das da mangé cand ch’an n’han da manca. 

Pe. Cand ti ‘t deurbe toa man, ti ‘t pasie la fam e la sèj ëd tùit ij vivent. 

Tsade. A son ëd senté ‘d bontà coj ëd Nosgnor, soe euvre a son d’euvre d’amor. 

Qòf. Nosgnor a sta dacant a coj ch’a l’anvòco, a coj ch’a l’anvòco con sincerità. 

Res. A conced ij desideri ‘d coj ch’a l’han timor ëd chiel; a scota soe sùpliche e a-j salva. 

Sin. Nosgnor a goerna coj ch’a-j veulo bin, ma a farà dësperde coj ch’a son pa giust. 

Tàu. Che ij mè làver à làudo Nosgnor; che tùit a benedisso sò Nòm sant për ij sécoj dij sécoj.

Nòte 

Bibia
Testament Vej
Salm